ปกฉัตร เทียมชัย

ณปกฉัตร สิริวระกุล มีชื่อเล่นว่า จิ๊บ (14 เมษายน พ.ศ. 2529) นักแสดงชาวไทย เธอเคยได้รับ "เซเว่นส์ทีน เมบิลีน แซสซี่ เกิร์ล" และรับรางวัลสาวแฮ็คส์ ปี 2004
ณปกฉัตร มีผลงานละครเรื่อง ธรรมะติดปีก เคยเป็นพรีเซนเตอร์โฆษณา ยาสีฟันเดนทิสเซ่ ในปี 2550 แสดงภาพยนตร์เรื่องแรก คือเรื่อง "ตั๊ดสู้ฟุด"
ประวัติ.
ณปกฉัตร สิริวระกุล หรือชื่อเดิม ปกฉัตร เทียมชัย ชื่อเล่น จิ๊บ เกิดเมื่อวันที่ 14 เมษายน พ.ศ. 2529 ที่โรงพยาบาลสมเด็จพระปิ่นเกล้า กรุงเทพมหานคร มีน้องสาวหนึ่งคน สำเร็จการศึกษาระดับอนุบาลจากโรงเรียนอนุบาลวรรณสว่างจิต, ระดับประถมศึกษาจากโรงเรียนราชินี (รุ่นเดียวกับ นาระ เอื้อทวีกุล), ในระดับมัธยมศึกษาจากโรงเรียนเซนต์โยเซฟคอนเวนต์ (รุ่นโบว์เขียว G4) และระดับอุดมศึกษา ปริญญาตรีจากคณะศิลปกรรมศาสตร์ เอกการแสดงและกำกับการแสดง มหาวิทยาลัยศรีนครินทรวิโรฒ
ชีวิตส่วนตัว จิ๊บ ณปกฉัตร สมรสกับ "ต๊ะ" แฟนหนุ่มนักธุรกิจ มีบุตรสาวด้วยกัน 1 คน ชื่อ น้องเบลูก้า เกิดเมื่อวันที่ 4 กรกฎาคม พ.ศ. 2567
ข้อวิจารณ์.
กรณีการเข้ารับพระราชทานปริญญาบัตร.
วันที่ 14 ธันวาคม พ.ศ. 2552 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ ให้ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชทานดำเนินพระองค์ไปในการพิธีพระราชทานปริญญาบัตรแก่ผู้สำเร็จการศึกษาจากมหาวิทยาลัยศรีนครินทรโรฒ ประจำปีการศึกษา 2552 ณ มหาวิทยาลัยศรีนครินทรวิโรฒ อำเภอองครักษ์ จังหวัดนครนายก ซึ่งในวันนั้น สื่อมวลชนได้มีการนำเสนอข่าวโดยเป็นภาพที่ณปกฉัตรได้ทำทรงผมรวบเป็นก้อนไว้บนศีรษะคล้ายกับทรงโมฮอว์กและย้อมสีผมเป็นสีทอง อีกทั้งแสดงกิริยาไม่เหมาะสมหลายอย่างในพิธีฯ จนเป็นที่วิพากษ์วิจารณ์ของสังคมอย่างกว้างขวาง โดยเฉพาะในเว็บไซต์ที่ชื่อว่าพันทิป ได้มีสมาชิกคนหนึ่งเข้าไปตั้งกระทู้เรื่องความไม่เหมาะสมของณปกฉัตรที่มีต่อพิธีพระราชทานปริญญาบัตร และมีสมาชิกของเว็บไซต์ดังกล่าวแสดงความเห็นเชิงตำหนิต่อณปกฉัตรอย่างรุนแรงเป็นจำนวนมาก อีกทั้งยังกล่าวตำหนิไปถึงอาจารย์และทางมหาวิทยาลัย ที่ไม่ตรวจสอบบัณฑิตที่แต่งกายไม่เหมาะสมในการเข้าร่วมพิธีฯ
และหลังจากที่มีกระแสวิพากษ์วิจารณ์เรื่องนี้ ณปกฉัตรได้แถลงข่าวกับสื่อมวลชนทั้งน้ำตาถึงเหตุการณ์ของวันนั้นว่า "ตอนแรกคิดหนักมากว่าจะทำทรงผมอย่างไรให้เก็บผมได้เรียบที่สุด ไม่รกรุงรัง ไม่ให้ผมสักเส้นโผล่ออกมา เพราะจะดูเหมือนว่าไม่เกรงใจพระองค์ท่าน ไม่ให้เกียรติพิธี และสถานที่จัดงาน อีกทั้งไม่อยากให้ทรงผมดูแก่ และภาพนี้ต้องประดับฝาบ้าน และภาพถ่ายจากด้านข้าง จึงทำผมให้ด้านข้างเรียบตึงที่สุด ส่วนที่ผมเป็นสีทองนั้น เนื่องจากตรงกลางผมของตัวเองไม่ได้เป็นสีดำสนิท และปลายผมยังเสีย จึงดูเป็นสีทอง ซึ่งไม่มีทางทำให้ดำได้ ส่วนผมด้านหลังไม่อยากมวยผมให้ดูแก่ จึงมวยผมเป็นรูปทรงกล้วยหอม เป็นก้อนตรงกลาง ยอมรับว่าทรงผมที่ทำดูแปลก และไม่เคยมีดาราคนไหนทำทรงผมลักษณะนี้ ยอมรับว่าผิดจริงในการทำทรงผม แต่ทรงนี้เกิดหลังจากรับปริญญาแล้ว อย่างไรก็ตาม ส่วนตัวขอตั้งข้อสังเกตว่าทำไมก่อนรับปริญญา ไม่มีใครบอกว่าทรงผมไม่เหมาะสม ซึ่งตนยินดีพร้อมที่จะเปลี่ยนอยู่แล้ว แต่กลับมาบอกในวันที่ไม่สามารถแก้ไขอะไรได้แล้ว"
จากนัันณปกฉัตรได้กล่าวต่อว่า "วันรับปริญญาเมื่อได้รับควรเป็นวันที่น่าดีใจ แต่ทำไมต้องได้รับเสียงรุมประณามทั้งตัวเอง พ่อแม่ และครูอาจารย์ รวมถึงมหาวิทยาลัย แค่วันนั้นทุกคนพูดมาคำเดียวเรื่องนี้ก็จบ"
ต่อมาณปฉัตรยังกล่าวอีกว่า "วันที่ซ้อมพิธีฯ ตนทำทรงผมอีกทรงหนึ่ง และเป็นทรงที่ทำเอง แต่ไม่แตกต่างจากวันจริงมากนัก ส่วนวันจริงอาจารย์ที่ควบคุมบัณฑิต ก็พยายามคอยเตือนไม่ให้ลืมขั้นตอนการขึ้นรับ และไม่ให้มีพฤติกรรมเปิ่นออกมาในระหว่างพิธี แต่กับทรงผมไม่มีใครมาเตือนเลย เพราะนอกจากอาจารย์แล้ว ยังมีเจ้าหน้าที่กรรมการฝ่ายต่างๆ รวมทั้งเจ้าหน้าที่จากสำนักพระราชวัง ต้องไม่ให้ผ่าน แต่ทุกอย่างก็ผ่านไปได้ด้วยดี ส่วนที่มีการวิจารณ์พฤติกรรมการแสดงออกที่ไม่สำรวมในระหว่างพิธีพระราชทานปริญญาบัตรนั้น ยอมรับว่าตื่นเต้นมากเพราะพยายามท่องจำทุกขั้นตอน ตั้งแต่เดินขึ้นเวที ยื่นมือรับใบปริญญา ประกอบกับการต้องทำเวลาให้ทันกับชื่อบัณฑิต แต่ว่าสุดท้ายก็มีพลาดลืมถอนสายบัวก่อนนั่ง พอรู้ตัวว่าพลาดก็เลยรีบลุกขึ้นแล้วถอนสายบัวก่อนนั่งลงอีกครั้ง ส่วนภาพการนั่งไขว่ห้างนั้น เป็นวันซ้อมใหญ่ วันจริงไม่ได้ทำ การที่คนคนหนึ่งตื่นเต้นมากที่ได้รับปริญญาใบแรก และเป็นครั้งแรกที่ได้เจอพระองค์ท่านต่อหน้าพระพักตร์ จนทำอะไรผิดพลาดแบบนี้มีความผิดมากมาย ถึงกับอ่านในกระทู้มีคนเสนอให้ทำเรื่องถอดถอนใบปริญญา หรือถอนชื่อบัณฑิตออก รวมถึงว่าไปถึงสถาบันการศึกษา พ่อแม่ครูอาจารย์ ดังนั้นความผิดนี้หนูขอรับผิดคนเดียว อย่าได้ว่าครูอาจารย์ หรือพ่อแม่อีกเลย ต้องขอโทษคุณพ่อคุณแม่ อาจารย์ และเจ้าหน้าที่มหาวิทยาลัย เพื่อนนิสิต มศว. และบัณฑิตที่เข้าพิธีทุกคนที่ได้รับความอับอาย รวมทั้งทางมหาวิทยาลัยที่เสื่อมเสียชื่อเสียง"
สุดท้ายณปกฉัตรกล่าวปิดจบว่า "วันนี้หลังจากที่อ่านกระทู้มาทั้งวัน ไม่ทราบว่าเวลานี้แม่จะรู้สึกอย่างไร แต่ครั้งล่าสุดที่คุยกันแม่เสียใจมากที่มีคนมาว่าลูกสาว" 
จุดยืนทางการเมือง.
ณปกฉัตร เป็นหนึ่งในผู้ลงชื่อคัดค้านการยุบพรรคอนาคตใหม่